Diari Oficial de la Generalitat Valenciana


Sumari del DOGV 6023, del 28-05-2009 (2009/5974)

ORDE de 18 de maig de 2009, de la Conselleria d'Agricultura, Pesca i Alimentació, per la qual s'establixen les bases reguladores i es convoquen ajudes per a projectes de formació a les escoles de formació professional agràries.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6023

Data del DOGV
:   28-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/5974


Data del document
:   18-05-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * ensenyament agrícola
    * formació professional

ORDE de 18 de maig de 2009, de la Conselleria d'Agricultura, Pesca i Alimentació, per la qual s'establixen les bases reguladores i es convoquen ajudes per a projectes de formació a les escoles de formació professional agràries. [2009/5974]
La Generalitat Valenciana és conscient dels nous reptes que ha d'afrontar el sector agrari de la Comunitat Valenciana per a poder adaptar-se a l'actual conjuntura econòmica.
La globalització de l'economia per l'obertura de nous mercats agraris, l'evolució dels hàbits alimentaris dels consumidors i els nous reptes que ens planteja la seguretat alimentària, fan necessari implementar una sèrie d'accions per a incrementar la competitivitat de l'agricultura en l'àmbit de la Comunitat Valenciana.
La professionalització del sector agrari valencià és un objectiu fonamental per a augmentar tant la rendibilitat de les explotacions agràries com per a aconseguir adaptar-nos a les exigències del mercat. Per a assolir este objectiu, fa anys que utilitzem la formació com l'instrument fonamental que ens permet comptar amb verdaders empresaris agraris. Per esta raó, intentem cada any adequar la nostra oferta formativa a les necessitats del sector, i anticipar-nos d'esta manera als canvis que es van produint.
Des de la Generalitat Valenciana som conscients de la importància que la normativa actual imposa al sector agrari. Aspectes com l'ús de productes fitosanitaris, la condicionalitat, la producció integrada, la traçabilitat, el respecte al medi ambient, etc., fan necessari el trasllat als nostres agricultors de la formació necessària per a adaptar-se a les noves situacions.
Així mateix, les escoles de formació professional agràries, públiques i privades, col·laboren des de fa anys amb l'administració autonòmica en les activitats de formació en l'àmbit rural i fan, en este sentit una labor important. L'ampliació de l'oferta formativa per part d'estes entitats, fonamentalment a través de cursos d'especialització, necessita un finançament suplementari.
S'assenyala, en virtut del que s'establix en l'article 7.2 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que este règim d'ajudes no necessita la notificació a la Comissió Europea perquè s'empara en l'article 15.2ª del Reglament (CE) núm. 1857/2006, de la Comissió, de 15 de desembre de 2006, referent a l'aplicació dels articles 87 i 88 del Tractat CE a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament (CE) núm. 70/2001. Esta ajuda ha sigut comunicada a la Comissió amb el número de registre XA140/2009.
Per això, fent ús de les facultats que em conferix la Llei de la Generalitat Valenciana 5/1983, de 30 de desembre, el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,
ORDENE
Article 1
S'aproven les bases per les quals es regiran les ajudes per a finançar els costos de formació dels agricultors i dels treballadors agraris i que s'inclouen com a annex I d'esta orde.
Article 2
Les ajudes seran sufragades a càrrec de la línia de subvenció T6127000 del programa 542.20, Investigació i Tecnologia Agrària, dels pressupostos de la Generalitat Valenciana.
DISPOSICIÓ ADDICIONAL
Es delega en el director general d'Investigació i Tecnologia Agroalimentària l'exercici de la competència per a la concessió d'este règim d'ajudes.
DISPOSICIÓ TRANSITÒRIA
Es convoquen les ajudes per a l'exercici 2009 per un import màxim de 200.000 euros. El termini per a presentar les sol·licituds d'ajuda en l'exercici 2009 és de 20 dies hàbils comptadors des de la publicació d'esta orde en el Diari Oficial de la Comunitat Valenciana.
DISPOSICIÓ DEROGATÒRIA
Queda derogada l'Orde de 17 de novembre de 2005, de la Conselleria d'Agricultura, Pesca i Alimentació, per la qual s'aproven les bases reguladores i es convoquen ajudes per a projectes de formació a les escoles de formació professional agrària.
DISPOSICIONS FINALS
Primera
S'autoritza el director general d'Investigació i Tecnologia Agroalimentària, dins de l'àmbit de les seues competències, perquè dicte les resolucions necessàries per a l'aplicació i el desplegament d'esta orde.
Segona
Esta orde entrarà en vigor l'endemà de la publicació en el Diari Oficial de la Comunitat Valenciana.
València de 18 de maig de 2009
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
Base 1. Objecte i àmbit de les ajudes
L'objecte d'esta orde és establir el règim de concessió de les ajudes per a finançar els costos de formació dels agricultors i treballadors agraris respecte de les activitats empreses després de la sol·licitud de l'ajuda i que es despleguen en l'àmbit de la Comunitat Valenciana.
Els requisits imprescindibles perquè les activitats formatives puguen ser seleccionades són els següents:
1. Les activitats han de complir el requisit de contribuir a la formació dels agricultors i dels treballadors agraris. Les línies prioritàries de formació són les següents:
- Gestió economicofinancera i comercialització en empreses agràries.
- Producció integrada.
- Agricultura i ramaderia ecològiques. Producció ecològica.
- Condicionalitat i bones pràctiques agràries i ramaderes.
- Ús racional dels recursos agraris, sostenibilitat i defensa del medi ambient.
- Introducció i/o ús de la informàtica per a la gestió d'empreses agràries i ramaderes.
- Defensa contra les alteracions de les plantes.
- Introducció de noves tecnologies i mètodes per a la millora dels processos productius, elaboradors i comercials agraris.
- Producció de planta ornamental i disseny de jardins.
- Millora de la qualitat dels productes agroalimentaris.
2. Les activitats formatives subvencionables han de ser complementàries a les oficialment programades per la institució sol·licitant.
3. Les activitats formatives han de realitzar-se sempre en règim presencial dels alumnes, i s'hi admeten les modalitats següents:
- Activitats formatives de matí o vesprada.
- Activitats formatives de matí i vesprada en règim de mitja pensió.
- Activitats formatives de matí i vesprada en règim d'internat.
4. Que les activitats s'exercisquen, almenys, amb 15 participants. La comissió de valoració pot acceptar activitats amb menys participants quan estiga referida a la formació d'agricultors i treballadors agraris de determinats àmbits.
5. Que la duració mínima dels cursos siga de 15 hores.
6. El límit màxim d'hores lectives per professor i curs serà de 15.
7. L'incompliment de qualsevol d'estos requisits implicarà la seua exclusió.
Base 2. Beneficiarios de les ajudes
Poden ser beneficiaris de les ajudes les escoles de formació professional agràries, públiques i privades, que despleguen la seua activitat i tinguen el seu domicili en l'àmbit de la Comunitat Valenciana. Estes entitats prestaran els seus servicis als beneficiaris últims de les ajudes, que seran els agricultors i treballadors agraris. L'ajuda ha d'estar a disposició de totes les persones amb dret a esta sobre les bases de les condicions definides objectivament.
Base 3. Presentació de sol·licituds i termini
1. Les sol·licituds per a l'obtenció de les ajudes regulades en esta orde han de dirigir-se a la Direcció General d'Investigació i Tecnologia Agroalimentària, i es presentaran en l'imprés normalitzat, segons l'annex II, al Registre General de la Conselleria d'Agricultura, Pesca i Alimentació, carrer d'Amadeu de Savoia, número 2, 46235 València, o de qualsevol altra de les formes previstes en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
2. Cal adjuntar a les sol·licituds els documents que es detallen a continuació:
a) Documentació que acredite i identifique el sol·licitant i el seu representant legal.
b) Original i còpia o còpia compulsada de la targeta d'identificació fiscal.
c) Original i còpia o còpia compulsada del DNI del titular o representant de l'entitat, i adjuntar-hi, si s'escau, còpia o còpia compulsada de poders actualitzats o una altra documentació que n'acredite la representació.
d) Per a les escoles de formació professional agràries privades, acreditació de trobar-se al corrent del compliment de les obligacions tributàries i davant de la Seguretat Social. La presentació de la sol·licitud per part del beneficiari de la subvenció comportarà l'autorització a la Conselleria d'Agricultura, Pesca i Alimentació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes que es preveuen en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
No obstant això, el sol·licitant pot denegar expressament el consentiment, i en este cas ha d'aportar els certificats següents:
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.
- De la Tresoreria General de la Seguretat Social, el certificat que acredita que el sol·licitant es troba al corrent del compliment de les seues obligacions amb la Seguretat Social.
- Dels servicis territorials de la Conselleria d'Economia, Hisenda i Ocupació, el certificat que acredita que el sol·licitant no té deutes de naturalesa tributària amb la Generalitat.
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que s'establix en l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.
Els qui sol·liciten ajudes que no superen els 1.803,04 euros queden exonerats de presentar la documentació enumerada en este apartat.
e) Dades de domiciliació bancària (fitxa de manteniment de tercers, segons model establit per mitjà de l'Orde de 31 d'agost de 2007, de la Conselleria d'Economia, Hisenda i Ocupació, i certificat de conformitat de l'entitat financera), excepte si s'han presentat amb anterioritat davant de la Conselleria d'Agricultura, Pesca i Alimentació i no han experimentat variació.
f) Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.
g) Declaració responsable que acredite la condició de PIME dels beneficiaris últims de les ajudes, és a dir, agricultors o treballadors agraris d'entitats que ocupen menys de 250 persones i el volum de negocis anual de les quals no supere els 50 milions d'euros o el balanç general anual de les quals no supere els 43 milions d'euros, segons la definició de PIME establida en l'annex I del Reglament (CE) núm. 800/200, de la Comissió, de 6 d'agost de 2008.
h) Declaració responsable sobre el compliment de la normativa d'integració laboral de persones amb discapacitat o, si s'escau, l'exempció d'esta obligació (article 5.3 del Decret 279/2004, de 17 de desembre).
i) Memòria global del projecte de formació que es desplegarà en l'exercici, amb especificació de manera individual per a cada una de les accions formatives del títol, el programa, el calendari, el nombre total d'hores, la relació de professors i el temari i les hores adjudicades, l'estimació del nombre d'alumnes, etc., i qualsevol altra informació que es considere d'interés.
j) Pressupost desglossat i tan detallat com siga possible de les despeses corrents de cada acció formativa.
k) Declaració responsable de les ajudes sol·licitades i/o percebudes d'altres administracions o institucions per a les accions formatives subvencionables a desplegar.
3. Quan la sol·licitud no posseïsca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que, d'acord amb esta orde, resulte exigible, es requerirà l'interessat perquè, en el termini de 10 dies, esmene la falta o adjunte els documents preceptius, amb indicació que si així no ho fa se'l tindrà per desistit de la seua petició.
4. El termini de presentació de sol·licituds es determinarà en la convocatòria anual corresponent, que es publicarà en el Diari Oficial de la Comunitat Valenciana.
Base 4. Costos subvencionables
Poden concedir-se ajudes que cobrisquen els costos subvencionables següents:
a) Costos d'organització i desenvolupament del programa de formació.
b) Despeses d'allotjament i/o manutenció, si és el cas.
c) Despeses de viatges de pràctiques (desplaçament, allotjament i manutenció) dels participants.
d) Despeses d'assegurança d'accidents.
Base 5. Quantia de les ajudes
L'ajuda es concedirà en espècie per mitjà de servicis subvencionats i no consistirà en pagaments directes en efectiu als agricultors i treballadors agraris.
Per cada una de les accions formatives presentades, la quantia màxima a concedir no podrà ser superior a:
- 3.000 € en les activitats formatives de matí o vesprada.
- 5.000 € en les activitats formatives de matí i vesprada en règim de mitja pensió.
- 8.000 € en les activitats formatives de matí i vesprada en règim d'internat.
L'import de les subvencions concedides no podrà ser en cap cas de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desplegar pel beneficiari.
Base 6. Criteris d'avaluació
La concessió de les ajudes destinades a les accions previstes en estes bases s'efectuara proporcionalment a la puntuació obtinguda, tenint en consideració els criteris següents:
a) Tindre una bona relació cost-eficàcia, és a dir, congruència entre el pressupost i els mitjans utilitzats. Fins a 25 punts.
En este apartat es consideraran com a barems màxims les quantitats següents:
- Professorat: 60 €/hora lectiva.
- Mitja pensió: 15 €/alumne i menjar.
- Pensió completa i allotjament: 50 €/alumne i dia.
- Material escolar: 20 € alumne/curs.
- Despeses organitzatives i generals: 15% de les despeses didàctiques.
b) Estar basat en un programa de treball clar i realista. Fins a 25 punts.
c) Disponibilitat per l'entitat de les infraestructures i equipaments tècnics necessaris per al compliment eficaç de les accions formatives. Fins a 20 punts.
d) Impacte socioeconòmic en el sector agroalimentari de la Comunitat Valenciana. Fins a 15 punts.
e) Oportunitat de l'acció formativa. Fins a 10 punts.
f) Nombre de treballadors discapacitats contractats. Fins a 5 punts.
No es concediran ajudes als projectes formatius que no hagen obtingut un mínim de 30 punts.
Base 7. Resolució de la concessió d'ajudes
1. La Direcció General d'Investigació i Tecnologia Agroalimentària podrà demanar del sol·licitant l'aportació addicional d'altres documents o dades aclaridores que trobe necessaris per a resoldre la sol·licitud presentada.
2. La consellera d'Agricultura, Pesca i Alimentació, a proposta d'una comissió qualificadora composta per dos tècnics de la Direcció General d'Investigació i Tecnologia Agroalimentària, un dels quals serà secretari de la comissió, i dos tècnics de l'Institut Valencià d'Investigacions Agràries designats a este efecte, dictarà una resolució de concessió de l'ajuda, en què en fixarà expressament la quantia, i incorporarà, si és el cas, les condicions i obligacions que afecten el desenvolupament de l'actuació objecte de subvenció. Dins de les disponibilitats pressupostàries de cada anualitat, si el crèdit és insuficient es procedirà al prorrateig.
3. La instrucció dels expedients anirà a càrrec de la Direcció General d'Investigació i Tecnologia Agroalimentària
4. En la resolució de concessió es farà constar el cost declarat elegible per l'administració, el percentatge d'ajuda sobre este últim i l'import de l'ajuda per a l'anualitat corresponent.
5. El termini màxim per a tramitar i resoldre els expedients serà de tres mesos comptadors des de la data de publicació en el Diari Oficial de la Comunitat Valenciana de la convocatòria anual de les ajudes. Transcorregut el termini sense que s'haja dictat una resolució, s'entendrà desestimada la sol·licitud de concessió de l'ajuda, en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. La resolució de concessió d'este règim d'ajudes quedarà condicionada al compliment de l'objecte de la subvenció.
7. La resolució es notificarà als interessats en els termes que es preveuen en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
8. Les subvencions concedides seran publicades en el Diari Oficial de la Comunitat Valenciana, amb expressió de la convocatòria, del programa i del crèdit pressupostari a què s'imputen, beneficiari, quantitat concedida i finalitat o finalitats de la subvenció.
Base 8. Resolució d'incidències
El director general d'Investigació i Tecnologia Agroalimentària, amb els informes previs que crega oportuns, resoldrà les incidències que es produïsquen després de la concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
Base 9. Obligacions dels beneficiaris
Són obligacions dels beneficiaris:
- Realitzar l'activitat que fonamenta la concessió de la subvenció.
- Acreditar la realització de l'activitat, així com el compliment dels requisits i les condicions que determine la concessió de l'ajuda i també les que deriven de la llei, la seua naturalesa i objecte.
- Comunicar, en qualsevol moment de la vigència de l'expedient, i en tot cas abans de la justificació de l'actuació subvencionada, altres ajudes públiques o privades que haja obtingut o sol·licitat per al mateix projecte després de la data de presentació de la sol·licitud.
- Fer constar de manera explícita en la difusió de les accions subvencionades el suport de la Conselleria d'Agricultura, Pesca i Alimentació.
- Sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.
Base 10. Control de les accions
La Direcció General d'Investigació i Tecnologia Agroalimentària podrà realitzar el control i seguiment de les accions subvencionades a través de les comprovacions que considere necessàries.
Base 11. Liquidació de les ajudes
1. La liquidació de les ajudes s'efectuarà una vegada executat el projecte en la seua totalitat d'acord amb la sol·licitud presentada i en els termes fixats per a la concessió de l'ajuda, i podran efectuar-se pagaments parcials a mesura que es vagen aportant els justificants corresponents.
2. A l'efecte del que s'establix en el paràgraf anterior, els beneficiaris hauran de presentar, amb data límit 30 de novembre de cada exercici, la documentació següent:
- En el cas que els beneficiaris siguen ens o organismes públics, la justificació de la despesa es realitzarà per mitjà d'un certificat emés pel titular de l'òrgan que ha rebut la subvenció pel qual s'acredite la realització de l'activitat i el compliment de la finalitat de la subvenció, així com de l'informe emés per la Intervenció o l'òrgan de control equivalent de l'entitat beneficiària que acredite la veracitat i la regularitat de la documentació justificativa de la subvenció, a què caldrà adjuntar una relació detallada de les despeses, amb identificació del creditor, del document, l'import i la data d'emissió.
- En el cas que els beneficiaris siguen entitats privades, la justificació financera es farà per mitjà de la presentació del compte justificatiu establit en l'article 72 del Reial Decret 887/2006, de 22 de juliol, pel qual s'aprova el Reglament de la Llei 38/2003, de 17 de novembre, General de Subvencions.
- Cal indicar les desviacions produïdes, si és el cas, amb el pressupost presentat en la sol·licitud de les ajudes.
3. A l'efecte de la justificació, es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a la finalització del període de justificació. En el cas d'entitats públiques, es considerarà prou que la despesa haja arribat a la fase «O» en els seus pressupostos.
4. Si és el cas, acreditació de l'import, la procedència i l'aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions.
5. En el cas que el beneficiari haja denegat expressament el seu consentiment perquè la Conselleria obtinga directament els certificats telemàtics corresponents, acreditació que el beneficiari es troba al corrent en el compliment de les seues obligacions tributàries i amb la Seguretat Social. En este sentit, els certificats expedides per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que s'establix en l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.
6. Declaració responsable que acredite que el beneficiari no és deutor per reintegrament de subvencions que li hagen sigut concedides per la Generalitat.
Base 12. Minoració i resolució de l'ajuda concedida
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o execució inadequada de part de la despesa aprovada, la justificació insuficient d'alguna de les despeses efectivament realitzades i la concessió d'altres ajudes públiques o privades, després de la presentació de la sol·licitud, si en el seu conjunt superen els límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, donarà lloc a la incoació per l'òrgan competent per a la concessió de les ajudes de l'expedient corresponent, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
BASES COMPLEMENTÀRIES
Primera
Els alumnes de les escoles de formació professional agrària poden realitzar períodes de pràctiques en les institucions que constituïxen Agroalimed i en les estacions experimentals agràries de la Conselleria d'Agricultura, Pesca i Alimentació. Els alumnes que realitzen pràctiques en les institucions que constituïxen Agroalimed o en les estacions experimentals agràries tindran dret al certificat de pràctiques preceptiu.
Segona
Les dades dels alumnes que assistisquen als cursos organitzats per les escoles de formació professional agrària enquadrats dins d'estes bases seran inscrits en el registre de cursos del Servici de Desenvolupament Tecnològic de l'Institut Valencià d'Investigacions Agràries, i tindran dret als diplomes i els carnets oficials corresponents perquè, d'esta manera, adquirisquen la qualificació necessària per a accedir a les ajudes que puga atorgar la Conselleria d'Agricultura, Pesca i Alimentació.